«Гъуэгу махуэ, ныбжьыщIэхэ!»
Апхуэдэ къыхуеджэныгъэм щIэту, ди республикэм и курыт школхэм нобэ щокIуэкI Иужьрей уэзджынэм и махуэшхуэр. НыбжьыщIэхэм я гуфIэгъуэр даIэт адэ-анэхэм, егъэджакIуэхэм, КъБР-м и Парламентымрэ Правительствэмрэ я лIыкIуэхэм, къалэ, къуажэ администрацэхэм я IэщIагъэлIхэм. Школ линейкэхэм апхуэдэу кърагъэблэгъащ зауэмрэ лэжьыгъэмрэ я ветеранхэр, жылагъуэм пщIэ щызиIэ нэхъыжьыфIхэр.
Дэтхэнэ еджакIуэм и дежкIи мыхьэнэшхуэ зиIэ махуэшхуэщ нобэрейр, арщхьэкIэ курыт школыр къэзыух ныбжьыщIэхэм абы хуащI гулъытэр псом хуэдэжкъым: ипэжыпIэкIэ абыхэм я дежкIэ а уэзджынэр иужьрей дыдэщ. Сабиигъуэмрэ балигъ гъащIэмрэ гъунапкъэ зэпылъыпIэ яхуэхъу апхуэдэ зу макъ жьгъырур нобэ къахуоуэ республикэм и ныбжьыщIэ 6554-м. Махуэшхуэр зейхэмрэ хьэщIэхэмрэ щызэхуос ягъэщIэрэщIа, макъамэ дахэхэр къыщыIу школ пщIантIэ хуитхэм.
ГуфIэгъуэмрэ дэрэжэгъуэмрэ зи гум щыз ныбжьыщIэхэу еджэныр къэзыуххэр школ утхэм кърагъэблэгъащ, пщIэ хуащIу. Махуэшхуэм иращIэкIа дауэдапщэм нобэ хэтми, блыщхьэм, накъыгъэм и 27-м, абыхэм щIадзэнущ Зыуэ щыт къэрал экзаменхэр тын.
Иужьрей уэзджынэм балигъ гъащIэм хишэ ныбжьыщIэхэм дохъуэхъу къапэщылъ къэпщытэныгъэхэр ехъулIэныгъэкIэ зэфIагъэкIыну, зыхуэпабгъэ я хъуэпсапIэхэм лъэIэсыну, я гу-гъапIэхэр зрагъэхъулIэну. Гъуэгу махуэ, лъагапIэщIэхэр зи плъапIэ, къэралым и къэкIуэнур зэлъыта зи щIалэгъуэхэ!
ЖЫЛАСЭ Маритэ,
«Адыгэ псалъэ» газетым егъэджэныгъэмрэ
щIэныгъэмкIэ и къудамэм и унафэщI.
Жылэтеж Сэлэдин
Узыншэу, школ
Сабиигъуэ IэфIыр щыдгъэкIуауэ,
Зэныбжьэгъухэм школыр къыдоух.
Насып тхылъыр щIэблэм къыдатауэ,
ГъащIэ гъуэгум и бжэр зэIудох.
Ежьу:
Узыншэу, школ!
Узыншэу, класс!
ФыдиIащ фэ лъахэу махуэ къэс.
Фыузыншэу, егъэджакIуэхэ!
ФIыкIэ, ди гъэсакIуэхэ!
Фытхуэхъуащ фэ адэ-анэ нэс.
Мылъкуу щыIэ псоми я нэхъ лъапIэу
ЩIэныгъэфIыр тыгъэ къытхуэфщIащ.
Ныбжьэгъугъэр сыткIи дэ дгъэлъапIэу,
Дыпсэуным ди гур хуэвгъэнщIащ.
Ежьу.
Ди гур жану, IуэхукIэ щхьэх дымыщIэу,
Зэныбжьэгъухэм школыр къыдоух.
Къулей Хэкур тщIыну дэ, ныбжьыщIэм,
ГъащIэ гъуэгум и бжэр зэIудох.
Ежьу.
